Papersnake/gushiwen huggingface dataset:
踏莎行（追往事）
毛滂（宋代）

芳气霏微，薄衣料峭。何人正倚桃花笑。流红不出武陵溪，这回空与春风到。

尊俎全稀，风情终较。安仁老也谁知道。碧云无信失秦楼，旧时明月犹相照。
偈五首 其一
释觉阿上人（宋代）

航海来探教外传，要离知见脱蹄筌。诸方参遍草鞋破，水在澄潭月在天。
晚晴寄满子权
王令（宋代）

常恐朝阴至夕曛，好风吹去信多勤。
得逢白日忽开眼，可惜青天尚有云。
安得植梯悬碧落，共操长帚扫妖氛。
恨无玉纩充天耳，垤鹳鸣鸠愿不闻。
观道君御书
胡仲弓（宋代）

带草行书十数行，也随匹马到钱塘。
伤心一幅槐黄纸，犹染宣和御墨香。
拟古二十七首 其六
孙承恩（明代）

今日忽不乐，驾言出遨游。遨游亦何之，迤𨓦登崇丘。

累累有孤坟，传是古王侯。野人不记省，时来牧羊牛。

长夜既寂寂，泉台永幽幽。不论贵与贱，宁识贤与不。

人事有代谢，荣华逝难留。感彼牛山言，使我涕泗流。
经贞女祠
无可（唐代）

朝赛暮还祈，开唐复历隋。精诚山雨至，岁月庙松衰。

窥穴龙潭黑，过门鸟道危。不同巫峡女，来往楚王祠。
次韵七首
苏泂（宋代）

步蹇堪扶杖，头童欲罢簪。
渚云秋澹泊，庭树晚萧森。
秀颖垂千亩，遥青出寸岑。
本来关个事，而独可人心。
宿上亭驿
韦骧（宋代）

按部嵚崎向梓潼，上亭孤驿倚寒空。淋铃尽想当时雨，吼地愁寒竟夕风。

冲冒狂飙忧病体，驱除宿翳懒神功。翼朝揽辔逢清霁，致敬宜将樵意同。
夜愁曲
张乔（唐代）

瘦损花枝春病成，灯寒屏暗独愁生。相思梦破巫山雨，滴响窗前和泪声。
塞下曲六首 其一
严羽（宋代）

孤城莽莽秋天外，竟日无云空自哀。忽怪一时天尽黑，合群胡雁向西来。
次韵大人待次吴陵邑五首 其四
葛胜仲（宋代）

待次吴陵邑，常安揭小轩。祗从支遁隐，不问景纯言。

颜巷居多乐，陶庐似少喧。朝歌屈虞诩，清切未殊恩。
过西邻许子看菊时曹子家傍焉 其三
王世贞（明代）

今年菊种家家少，独自君篱细叶多。差胜江州王刺史，不须携酒也相过。
登白帝城二首 其一
张嵲（宋代）

霜风吹日下长原，夔子城荒灌木繁。东去诸山朝峡口，西来众水会关门。

千年白帝空祠庙，万里家山秪梦魂。绝塞边头重回首，秋声凄断不堪论。
偈颂三十八首
释如净（宋代）

四月十五日结夏，老鼠入饭瓮。
七月十五日解夏，乌龟上竹竿。
诸方恁麽，净慈不然。
翻身透出竿头路，开眼掀翻瓮里天。
咄，两段不同休寐语，
机先鹞子隔驴年。
春雨
方岳（宋代）

茅斋坚坐日日雨，竹杖长閒处处苔。
半面不曾梅别去，四愁无奈草生来。
好山能费几两屐，胜日须倾三百杯。
说与海棠毋造次，不论蚤晚待晴开。
牧翁
释如净（宋代）

自家鼻孔自家穿，自家绳索自家牵。
自家忽地都忘却，一笛清风送楚天。
入塞曲
郑鏦（唐代）

留滞边庭久，归思岁月赊。黄云同入塞，白首独还家。

宛马随秦草，胡人问汉花。还伤李都尉，独自没黄沙。
送阎都宪归朝十二韵
郑岳（明代）

江汉上游地，安危寄重臣。公来惟镇静，公去共悲辛。

法网收元恶，恩波及细民。投函频问俗，开阁每延宾。

惷尔三苗裔，嚣然七泽滨。奉辞平窟穴，奏凯动坤垠。

左辖官资转，荐恩驿召新。春江晴漾楚，烟树眇连秦。

忧国心长赤，归朝鬓未银。中台持宪度，清采肃簪绅。

霄汉瞻依近，江湖梦寐频。因风深祝愿，早晚画麒麟。
南吏部署冬季试椽闻鸠
杨起元（明代）

距春尚七日，春鸠已和鸣。而我窘吏事，闻之怡吾情。

岭表迂书窘，通籍事圣明。已逾二十载，无补虚时名。

真有如鸠拙，何能卜阴晴。顾吾方默坐，汝何为巧声。

先春非汝智，诲我宜丁宁。
鹧鸪天
吴则礼（宋代）

作赋丁年厌兔园。紫微深锁九重关。花墩屡赐清闲燕，文石难忘咫尺颜。

烟外屐，水边山。纶巾羽扇五湖间。自怜季子貂裘敝，来与机云相对闲。
次令衿游玉壶高咏十绝·独坐
席羲叟（宋代）

几槛虚明不著埃，忘机鸥鸟自飞来。
北窗高卧羲皇世，九陌红尘安在哉。
与胡祠部游法华山
苏轼（宋代）

波湖欲尽山为界，始见寒泉落高派。
道人未放泉出山，曲折虚高泻清快。
使君年老尚儿戏，绿棹红船舞澎湃。
一笑翻杯水溅裙，余欢濯足波生隘。
长松搀天龙起立，苍藤倒谷云崩坏。
仰穿蒙密得清旷，一览震泽吁可怪。
谁云四万八千顷，渺渺东尽日所晒。
归途十里尽风荷，清唱一声闻露薤。
（是日，乐工有作此声者。
）嗟余少小慕真隐，白发青衫天所械。
忽逢佳士与名山，何异枯杨便马疥。
君犹鸾鹤偶飘堕，六翮如云岂长锻。
不将新句纪兹游，恐负山中清净债。
嘉定二年册皇太子四首 其三
郊庙朝会歌辞（宋代）

明两承曜，作贰宣猷。茂德金昭，令誉川流。豫定厥本，永贻乃谋。

三朝致养，问寝龙楼。
送潮阳翁宪副存道之任湖广
梁储（明代）

又从湖北作分司，千里兵民属指麾。已喜清风随使节，旋祈甘雨及边陲。

交游有道君无忝，供奉无能我自衰。早晚石门容我去，岁寒心事复重期。
舟过何若谷郊居
赵抃（宋代）

峡口寒流如箭急，滩头轻棹若云奔。玉峰楼锁人归去，回首斜阳一黯魂。
与刘芳皋昆仲出齐化门放舟二闸
何人鹤（清代）

积闷久不舒，今乃得纵遣。蒹葭引之去，水与秋空浅。

极意恣幽探，心开目愈展。树老一蝉鸣，舟轻平浪软。

鸥鹭淡忘机，飞飞时复转。逸兴豁天怀，吟情推妙选。

我本恋渔樵，君亦忘轩冕。九衢车马客，得此亦云鲜。

拾句付奚囊，归途泠然善。
减字木兰花
朱敦儒（宋代）

慵歌怕酒。今日春衫惊著瘦。双燕帘栊。金鸭香沈客泪中。

琵琶重听。谁信人间多少恨。落日东风。吹得桃花满院红。
徐道士安处轩
李昌祺（明代）

尘氛既屏绝，气宇亦澄鲜。心恬境逾寂，虑遣情自捐。

结宇依层岩，开轩俯重渊。遥林含宿雨，古树带秋烟。

落花晚成积，归鸟夕知还。习静泯众累，守默息万缘。

清虚固其性，声利岂所便。智黜道乃得，朴返真斯全。

将随凤鸾侣，以引龟鹤年。
雨后芍药鲜妍可爱
张鹏翮（清代）

夜雨溶溶点嫩黄，朝来淑气媚红妆。薰风尽扫狂蜂蝶，独倚朱栏一片香。
赠易卜崔江处士（袁州）
韩偓（唐代）

白首穷经通秘义，青山养老度危时。门传组绶身能退，

家学渔樵迹更奇。四海尽闻龟策妙，九霄堪叹鹤书迟。

壶中日月将何用，借与闲人试一窥。
长城逢周鼎
刘攽（宋代）

田家秋收朝不归，客子到门休马蹄。偶倩樵儿远相问，倏乘黄犊仍有携。

白头萧飒映纱帽，薄酒清泠将臛鸡。幽兴每于山野尽，为君一醉判如泥。
题秋江待渡图
钱选（宋代）

山色空濛翠欲流，长江清澈一天秋。茅茨落日寒烟外，久立行人待渡舟。
寄柳塘汪叔畊三首
詹初（宋代）

久未从君行，出门无可去。
思尔行之善，秉烛坐至曙。
与同馆游张氏园分韵得日字
吕祖谦（宋代）

出门厌嚣尘，入门倦拈毕。
驾言城北园，滞思顿觉失。
方池环修篁，广陌卫行栗。
先雪梅已苞，后霜草犹茁。
上跻极高明，旁穿复深密。
主人真喜事，秀句屡盈帙。
招呼文字饮，及此三余日。
山林与钟鼎，零茂本非匹。
斯游岂偶然，书板记甲乙。
和答李季蓬因观鄙语见赠
赵蕃（宋代）

沅有茝兮沣有兰，到今风物尚班班。
有怀未觉千年远，无力能追一字还。
赠我诗何富风月，知君助不待江山。
况闻方奏凌云赋，宁复留繻待出关。
咏史下·蜀先主
陈普（宋代）

如流岁月几沾襟，侍立霜严剧苦心。
说与刘璋无怨怒，有人驱虎入山林。
嘉定十六年题陶公惜阴处
吴绍（宋代）

幽房翠竹笼苍藓，更有流泉溅石{左石右共}。
莫道尘埃人易涴，试来摇足濯清风。
侠客行
李梦阳（明代）

幽并豪侠地，燕赵称悲歌。
千金市骏马，万里向交河。
公卿赠宝剑，君王赐玉戈。
捐躯赴国难，常令海不波。
次韵余司理路监岳
陈造（宋代）

入山日正烈，出山云忽浓。
身疑润空青，旋觉霏雨蒙。
归来坐良夜，淙泻如崩空。
县知焦卷地，转眼青芃芃。
似闻移晚秧，竭蹷不暇慵。
人计故新年，已判一倍丰。
经惠究所自，无乃西山龙。
泽物龙能之，叱使则天公。
我行与雨会，仅杀颜发红。
地上蝼蚁臣，渠敢贪天功。
两公壮藻思，表表千夫雄。
新诗猥见予，拜赐岂所蒙。
得意笔生春，状物斤成风。
生世有如原，兼得宁易逢。
此诗自宫商，为君弦枯桐。
准拟鸡酒社，往和击壤翁。
山居诗
释延寿（宋代）

豪贵从他纵胜游，多欢终是后多愁。
茅茨舍宇偏安稳，粪埽衣裳最自由。
数片云飞书案上，一条泉路卧床头。
分明自有安身处，争柰人间不肯休。
分水岭
伍彬（唐代）

前贤功及物，禹后杳难俦。不改古今色，平分南北流。

寒冲山影岸，清绕荻花洲。尽是朝宗去，潺潺早晚休。
九日寄昌龄弟 其二
王十朋（宋代）

去岁重九日，吾亲窀穸期。东篱自黄菊，泪眼可曾知。
秋暮郊居书怀
白居易（唐代）

郊居人事少，昼卧对林峦。穷巷厌多雨，贫家愁早寒。

葛衣秋未换，书卷病仍看。若问生涯计，前溪一钓竿。
代送徐侍郎赴召
乐雷发（宋代）

大厦谁堪任栋梁，试留斋舰问行藏。
朝廷议论如春雨，吴蜀人才似夕阳。
三渐何曾投砭剂，五寒今望起膏肓。
绍兴以后祀感生帝十六首
佚名（隋代）

三阳交泰，日新惟良。
大建厥祀，兹报兴王。
祀严陟降，德计声香。
聿怀嘉庆，降福穰穰。
游鸣山
林芘（宋代）

杏花舞径乱红雨，麦浪涨空摇翠烟。
十里清风寻小寺，快船如马水如天。
读王国风
胡宏（宋代）

是谁行迈闵宗周，泪洒西风病不瘳。
幸对南山无尽景，眼看云物手搔头。
移家将之金陵宿枫桥
谢晋（明代）

山寺烟初瞑，江村月又生。辞家无十里，不寐到三更。

犬逐渔灯吠，钟催客棹行。从兹去乡土，宁得是吴氓。
酬冲卿见别
王安石（宋代）

同官同齿复同科，朋友婚姻分最多。
两地尘沙今龃龉，二年风月共婆娑。
朝伦孰与君材似，使指将如我病何。
升黜会应从此异，愿偷闲暇数经过。
分司东都寓居履道叨承川尹刘侍郎大夫恩知上四十韵
杜牧（唐代）

命世须人瑞，匡君在岳灵。气和薰北陆，襟旷纳东溟。

赋妙排鹦鹉，诗能继鶺鴒.蒲亲香案色，兰动粉闱馨。

周孔传文教，萧曹授武经。家僮谙禁掖，厩马识金铃。

性与奸邪背，心因启沃冥。进贤光日月，诛恶助雷霆。

阊阖开时召，箫韶奏处听。水精悬御幄，云母展宫屏。

捧诏巡汧陇，飞书护井陉。先声威虎兕，馀力活蟭螟。

荣重秦军箭，功高汉将铭。戈鋋回紫塞，干戚散彤庭。

顺美皇恩洽，扶颠国步宁。禹谟推掌诰，汤网属司刑。

稚榻蓬莱掩，膺舟巩洛停。马群先去害，民籍更添丁。

猾吏门长塞，豪家户不扃。四知台上镜，三惑井中瓶。

雅韵凭开匣，雄铓待发硎。火中胶绿树，泉下劚青萍。

五岳期双节，三台空一星。凤池方注意，麟阁会图形。

寒暑逾流电，光阴甚建瓴。散曹分已白，崇直眼由青。

赐第成官舍，佣居起客亭。松筠侵巷陌，禾黍接郊坰.

宿雨回为沼。春沙淀作汀。鱼罾栖翡翠，蛛网挂蜻蜓。

迟晓河初转，伤秋露已零。梦馀钟杳杳，吟罢烛荧荧。

字小书难写，杯迟酒易醒。久贫惊早雁，多病放残萤。

雪劲孤根竹，风凋数荚蓂.转喉空婀娜，垂手自娉婷。

胫细摧新履，腰羸减旧鞓。海边慵逐臭，尘外怯吞腥。

隐豹窥重巘，潜虬避浊泾。商歌如不顾，归棹越南da.
高安公主挽歌二首
李乂（唐代）

汤沐三千赋，楼台十二重。银炉称贵幸，玉辇盛过逢。

嫔则留中称，娥辉没下舂。平阳百岁后，歌舞为谁容。

宾卫俨相依，横门启曙扉。灵阴蟾兔缺，仙影凤凰飞。

一水秋难渡，三泉夜不归。况临青女节，瑶草更前哀。
天台山中十首 其七
释元肇（宋代）

兰生在深林，众草相陆沈。微承雨露滋，积受霜雪侵。

幽芗时一吹，樵牧空见寻。采采当我前，远此违世心。
缘识
宋太宗（宋代）

心如明鉴照织微，大道之中没是非。
拂拭尘埃高挂阁，天边日月有光辉。
送张无梦归天台
刘筠（宋代）

抗节在丛霄，谈玄屡对尧。
风回列子驭，霞建赤城标。
白石泥丹灶，红泉滌酒瓢。
天章耀行色，鹤态自逍遥。
和杨公济钱塘西湖百题 其七十二 稽留峰
郭祥正（宋代）

孤峰出天外，客到亦稽留。不觉月华晚，涧猿啼更愁。
晋康陈生家世以孝悌闻有异木连理生其庭旌表
司马光（宋代）

灵珠蟠泥沙，积水不能掩。
贤人畜美德，岂必自标检。
陈生世同财，百口共丰俭。
远居岭海间，天质非陶染。
邦人慕其行，门辨日衰减。
祥木并殊柯，童童植轩槛。
或欲揭其门，令人识仪范。
愚公私不然，外奖由内歉。
已能孝悌著，默致神灵感。
何必赐牛酒，然后明褒贬。
况兹诗咏末，琐琐事铅椠。
才薄不敢辞，适能为污点。
打鱼歌
刘子翚（宋代）

西溪观鱼仍开樽，鸣榔隐隐沈烟村。
吾人岂有竭泽意，澒洞四际鱼龙奔。
惊潜初见穿乱藻，亟遁转觉迷深源。
向非驱迫群党聚，罩{上四下鹿}徒使波涛浑。
巨鳞足供数客饱，银马琐碎不足论。
吁嗟神物未变化，暴骨砧机宁非冤。
江湖万里厌游泳，失地斗水能为恩。
临流解网意亦厚，诱以芳饵仍争吞。
因悲摇尾向数罟，岂异俯首縻华轩。
慨然投箸起太息，归思已逐冥鸿骞。
宝剑歌
孙炎（明代）

宝剑光耿耿，佩之可以当一龙。
只是阴山太古雪，为谁结此青芙蓉。
明珠为宝锦为带，三尺枯蛟出冰海。
自从虎革裹干戈，飞入芒砀育光彩。
青田刘郎汉诸孙，传家惟有此物存。
匣中千年睡不醒，白帝血染桃花痕。
山童神全眼如日，时见蜿蜒走虚室。
我逢龙精不敢弹，正气直贯青天寒。
还君持之献明主，若岁大旱为霖雨。
次韵汪山园
陶梦桂（宋代）

急雨声中夜漏长，晓来嫩水涨平塘。
试扶竹杖穿三径，知折梅花荐一觞。
我纵捻须难得句，君才开口便成间。
偃旗仆鼓退三舍，且逊元戎十乘行。
寄刘敏叔
姚镛（宋代）

一生贫乐鬓成丝，前辈风流及见之。道外无营偏爱画，静中有见只吟诗。

云生茅屋湖山近，秋满荒园橘柚垂。见说地幽人罕到，自同妻子种江蓠。
赋得元日到人日未有不阴时二首 其一
郭之奇（明代）

寒云已作岁华扃，何事重阴辔屡停。万木浮烟归窈岫，千峰衔屡下前汀。

颇疑囊括收天地，漫拟桑扶见日星。勉浴虞渊真我事，肯教溟海聚群腥。
客言庐山往年之盛今不逮远矣戏成此诗
李纲（宋代）

福地禅林海内无，盛衰亦与世缘俱。祗应泉石不知老，长伴烟云得自娱。

种杏仙家今寂寞，献花衲子亦乾枯。我生颇恨来游晚，也胜不来空看图。
荔枝二首 其一
刘克庄（宋代）

去年一颗难钻核，今岁千林尽著花。老子有方能辟谷，纯将绛雪代丹砂。
辕门晓望
唐之淳（明代）

曙色满军麾，辕门纵目时。星河收鼓角，城郭露旌旗。

马踏荒园井，牛冲野庙碑。涂阳新入贡，白霫旧名夷。

有勇思三捷，无谋效六奇。前瞻辽水外，烽火杂烟炊。
社寮杂诗二十首外五首 其四
吴廷华（清代）

一拳浮屿涌青苍，砥柱中流廿里长。添个琼楼并玉宇，蓬莱端在水中央。
与枢直旧友追话诸老轶事因志其语 其一
郭曾炘（清代）

图谶说淳风，祸唐知不免。乡曲老书生，乃亦妖梦践。

前生故渺茫，置身忽鼎铉。私印默自镌，画禅且游衍。
正仲思归作篆畦今夜月十诗非篆畦月乃雁苍月盖杜子美鄜州月之意也予作十章乃篆畦月也 其二
舒岳祥（宋代）

篆畦今夜月，涌海出初更。溪寺鸣钟罢，山城禁火明。

梅光初点滴，鹤睡自凄清。还念故人远，灯花结未成。
游永济寺
赵怀玉（清代）

重溯游踪卅载更，恰来初地认题名。暗泉时向岩前滴，老树都从石罅生。

僧俗那能离世障，花残犹自媚春晴。忘情我羡娑罗子，红豆空劳泪结成。
开原八景 其七 龙湫夜月
戴梓（清代）

一轮边月破秋旻，影落龙湫净塞尘。碧汉不知乡土异，二分还照广陵人。
招晋卿时晋卿到丹阳
刘敞（宋代）

识心非识面，常恨不相从。那作经年别，曾无一日逢。

兴来清剡雪，吟出暮山峰。净埽门前路，期君马系松。
宫词一百首 其四十三
岳珂（宋代）

清晓鸣鞭下禁除，迎阳红日耀金铺。辅臣赐坐宣儒馆，同阅观文鉴古图。
碧玉千峰
方来（宋代）

结庐得佳景，向无买山钱。
床头数卷书，浩溥弥大千。
丈夫有远志，至学无穷年。
骐骥待北国，鹰隼翔秋天。
夏初自夹山莫归 其二
凌义渠（明代）

分外添明秀，如将山色矜。层层停客舫，点点着渔罾。

新月光初引，晴霞煖渐蒸。淼然馀一白，临视久无凭。
颂证道歌·证道歌
释印肃（宋代）

取舍之心成巧伪，只应步步踏阴坑。
大光普照盲无识，非时不共野狐争。
张孺人九十六岁签判求眉寿堂诗二首
苏籀（宋代）

萧同叔子无令笑，绵上之推乃弃官。
咸羡此堂称圣善，累从治剧劝平反。
晨昏不怠谆谆诲，僮使皆沾洩欢。
紫诏又当称大国，安舆五马叠荣观。
春词七首
白玉蟾（宋代）

春色将穷诗未穷，开樽姑为慰东风。
偶然行到青苔上，尚有残英一片红。
多景楼
释居简（宋代）

好山可是登临少，此地云胡应接多。天自有初恢壮观，人非无故辄悲歌。

烟收三面平开镜，雨后双鬟对绾螺。欲辩南徐古徐话，忍将名刻细摩挲。
奉和少傅桂翁郊坛喜晴奉天殿捧诏 其一
严嵩（明代）

冬禋丽日辉晴昼，圣主精诚信格天。已向卿云歌舜瑞，还将华岳祝尧年。

皇风浑噩追三代，阳德亨嘉进众贤。独有相臣分奠献，紫坛簪佩上炉烟。
偈颂一百五十首 其五十七
释心月（宋代）

鳞皴拄杖子，非长亦非短。东行西行处十分著力，归家稳坐时一味不管。

著力处是我同流，不管时吾之道伴。且道伴同流是一是二，见成公案。
满江红 至元二一年岁次甲申，二月二十八日
王恽（元代）

一柱华峰，绿翠似、芙蓉金削。孤负却、画船春水，一尊同酌。寒食清明都几日，征鞍遽作西归客。漫春风、墙燕语留人，高城隔。春草碧，杨花白。妆点就，行轩色。道不应霜翮，能舒长策。三尺青萍风义在，看君冠盖长安陌。对夕阳、淡处最关情，河梁别。
送宣笔与成都司理刘大著
魏野（宋代）

宣城彩笔真堪爱，蜀色红笺更可夸。
雅称风流刘大著，闲时题咏海棠花。
勉学
陆游（宋代）

学力艰危见，精诚梦寐知。
众人虽莫察，吾道岂容欺？雷雨含元气，蓍龟决大疑。
为儒能体此，端不负先师。
苏武慢·雾驾云＊
凌云翰（元代）

雾驾云＊，雨巾风帽，一剑凌风飞过。下视茫茫，遥观历历，不复更知天大。日月居诸，春秋代谢，几见授衣流火。记岳阳、三度曾游，未必世人知我。游戏处、柳树为徒，榴皮作字，聊说行藏如左。列豹重关，封狐千里，不满楚人哀些。瓦砾黄金，蓬莱别馆，归去有谁知那。不须分、天上人间，南北东西皆可。
偈颂一百四十一首
释师范（宋代）

炎炎六月，飘风洒雪。
百丈耳聋，黄蘗吐舌。
海阔山高谁与轮，一回饮水一回噎。
机声
郑用锡（清代）

鲛室波寒不废机，何堪促织又声悲。倩桃悔抵青楼曲，苏蕙愁编锦字诗。

十载故人从阁去，一灯慈母课儿时。报章拟向天河索，牛女当年事亦痴。
雨中忆花寄怀曾季永严从礼二首
赵蕃（宋代）

余寒苦淹留，破衲无遽弃。
欣闻好雨来，正念春耕未。
濒南花退早，何止桃李事。
牡丹及酴醾，锦碎仍玉委。
流年定何之，叹息付流水。
想像田庐中，桑柔麦如尾。
象弈各有等级四绝品四人高下
文天祥（宋代）

击柱论功不忍看，築坛刑马誓河山。
当年绛灌知何似，只在春秋鲁卫间。
舟中二首
陈师道（宋代）

恶风横江江卷浪，黄流湍猛风用壮。
疾如万骑千里来，气压三江五湖上。
岸上空荒火夜明，舟中坐起待残更。
少年行路今头白，不尽还家去国情。
红梅
徐溥（明代）

自是清寒第一花，玉容春醉晕流霞。罗浮迢递三千里，却与桃源共一家。
油口夜饮醉卧一室及觉三鼓矣秋夜新冷雨湿虫鸣展转不能成寐于是浩然有归志
黄大受（宋代）

一榻翛然著醉侬，沉沉清夜大槐宫。梦回作恶酒气重，枕上不眠归兴浓。

点滴落阶添闷雨，清哀绕壁诉寒虫。计行良未成端绪，何处高楼撞晓钟。
送任大卿知汉州任大卿知眉州
魏了翁（宋代）

冬卿怀绂行清秋，又送两卿归作州。
寄声三州之父老，从今安用思故侯。
朝廷择守重於昔，亲擢名卿畀华职。
两卿更是敭历深，元把麾来复麾出。
双骑紫马去朝天，羁金络月凌虹烟。
逡巡似惜锦障泥，忽流欲渡不肯前。
好官岂为多荣禄，两卿这归得吾欲。
昨夜流星声撼屋，光芒照人不成宿。
起看北斗行云端，驱策四运无停鞭。
劳穿上透多风寒，九州霜露方漫漫。
人间分位各有制，行得一分一分是。
两卿去矣吾亦归，多为天公怜赤子。
琴志楼赠中实
罗运崃（清代）

高楼无鸣琴，所志在弦外。山水有诗书，日与皇古会。

主人遗世豪空山，轩冕林壑生人怪。仙佛灵踪不可寻，青天乘龙多富贵。

小亭倚槛当初晴，两崖立峡虹桥横。峰头云腾四海气，涧下涛奔五岳声。

花光草色入文字，虫喧鸟语皆竽笙。怪君心迹两奇绝，上援栗里排长庚。

征衫翻风叹尘重，酒杯坐失神明庭。万物纭纭欣有托，希夷何地潜吾形。
送进士李殷下第游汾河
曹邺（唐代）

上国花照地，遣君向西征。旁人亦有恨，况复故人情。

单车欲云去，别酒忽然醒。如何今夜梦，半作道路程。

边士不好礼，全家住军城。城中鼓角严，旅客常夜惊。

中有左记室，逢人眼光明。西门未归者，下马如到京。

还应一开卷，为子心不平。殷勤说忠抱，壮志勿自轻。
颖皋楚山堂秋景两图绝妙二首 其一
释德洪（宋代）

一鸥低飞落平湖，一鸥惊顾行烱如。红衣脱尽莲蓬绿，翠盖凋残荷柄枯。

更有数蓬癯已老，无人折之欲倾倒。陌上残红空自好，为谁点缀湖边草。
寄俞八介甫读书处
吕时臣（明代）

梦寐殊方外，相思泽国边。
山沈于毒雾，天落在平川。
橘柚连书舍，鸬鹚满钓船。
五年常忆尔，多病似今年。
见燕营巢感而有作
徐大镛（清代）

檐前紫燕双飞鸣，衔泥啄草经且营，自晨至午巢已成。

燕燕成功何其速，千里关山聊托足，瞻乌知是谁之屋。

旧时栖息王谢堂，珠帘画栋春风香，喃喃絮语心悲伤。
凭栏人·闺怨
王元鼎（元代）

垂柳依依惹暮烟，素魄娟娟当绣轩。妾身独自眠，月圆人未圆。
啼得花残声更悲，叫得春归郎未知。杜鹃奴倩伊，问郎何日归？
明师见和梅诗再用韵兼奉送还福唐
王铚（宋代）

斲轮妙手声名歇，谁信出门犹合辙。
后来世外有高禅，凛凛兰摧并玉折。
久将生死付八还，不数图书号三绝。
诗来乃与梅争妍，獭髓补痕红未灭。
那知一夜卷东风，开尽寒枝千点雪。
汉宫婕妤体自香，月裹飞仙长玉洁。
白头对镜忆年少，每到花开重离别，
爱花取醉惜夜阑，眷恋盈盈花上月。
人归吹恨落关山，恨极欲吹羌管裂。
何况东溪漫草寒，学世犹嗤颜谢拙。
还惊诗律张吾军，尘战愧非求嚼铁。
归舟满载万珠玑，莫显神龙藏贝阙。
明朝诗逐暮潮还，余意凭师笔端说。
晚晴登楼和叔存侄
程公许（宋代）

一秋吟思奈大悭，醉面无因点缬斑。
衮衮簿书成底事，朝来爽气在西山。
赠恩平开平陵水三明府
李梦熊（明代）

豸史风流盖世才，偶于棘院仰鸿裁。量同珠海标三杰，清比冰鸿搆众材。

竹马芳名传岭表，弦歌雅化上春台。牛刀小用恩逾大，好把桃花满县栽。
玉溪楼看月
韩淲（宋代）

山晴夜自明，草树遥可瞩。楼头春已非，尚有月如玉。

胡为乎来哉，可谓万事足。沟流杂蛙黾，信阅人代速。
谢夏彦博知县惠落雁木并紫筍茶绿菜二首
李石（宋代）

入用定知材见伐，不鸣仍以雁遭烹。
漆园二物都疑著，老去从军得细评。
偈颂三十四首 其十四
释如净（宋代）

云开山岳露，雨过色新鲜。翟昙不出世，败阙未生前。

天上天下，贼是小人。三拜起来浇恶水，谩将掩彩当慇勤。
菩萨蛮（寿夫人）
高子芳（宋代）

去年会祝夫人寿。今岁也又还依旧。鬓绿与颜朱。神仙想不如。

依相真难老。疑是居蓬岛。那更舞霓裳。笙歌溢画堂。
春田即事
邓廷哲（清代）

春郊芳草绿，土膏初动时。田家依稼穑，中夜理镃基。

驱犊迎晨出，花村东未晞。春鸠鸣晓树，落月摇桑枝。

锄声惊虫蛰，笠纠飘东菑。新塍映白水，漠漠光参差。

良苗怀秀色，和风陌上披。妇姑馈饟黍，依依来致词。

风露欺枵腹，四体毋乃疲。富贵劳益甚，农夫食力微。

天壤无逸物，日月如梭驰。暮归鸡栖埘，烟火出茅茨。

林下较晴雨，抱膝课孙儿。先畴当世守，勤劬焉敢辞。
敬酬杜华淇上见赠，兼呈熊曜
岑参（唐代）

杜侯实才子，盛名不可及。只曾效一官，今已年四十。

是君同时者，已有尚书郎。怜君独未遇，淹泊在他乡。

我从京师来，到此喜相见。共论穷途事，不觉泪满面。

忆昨癸未岁，吾兄自江东。得君江湖诗，骨气凌谢公。

熊生尉淇上，开馆常待客。喜我二人来，欢笑朝复夕。

县楼压春岸，戴胜鸣花枝。吾徒在舟中，纵酒兼弹棋。

三月犹未还，寒愁满春草。赖蒙瑶华赠，讽咏慰怀抱。
东坡
薛季宣（宋代）

江之广矣，一叶航斯。东坡远矣，企而望斯。彼草蒙茸，翳于雪堂。

企企滥泉，桥亦云亡。人知其名，我怀允实。崔嵬者山，有环彼室。

江之广矣，跋而髣髴。悠哉悠哉，如泉流以出。我思古人，寥其久矣。

文如尔矣，我心起矣。雪堂之圮矣，曷为其止矣。人之匪矣，若其已矣。

我之邻斯，一江之巨。我之来斯，忽其如寓。有怀北堂，颓如以仆。

相彼道人，只眼之云具。
大雷雨
姜特立（宋代）

驱逐风雷撼海潮，迢迢山觉度山椒。
金蛇照夜三千尺，银竹倾云百万条。
起舞不辞巾角垫，卷廊从听药囊漂。
吾家虽乏千仓积，一饭何妨共祝尧。
青鹢
李群玉（唐代）

独立蒹葭雨，低飞浦屿风。须知毛色下，莫入鹭鸶丛。
次韵孙莘老司谏见寄
苏颂（宋代）

虽非文史足三冬，岂类无心但有胸。
曾读丘坟叨典领，再分符竹荷矜容。
君恩欲报微萤爝，亲禄方营苟釜钟。
平日交情今楚越，徒劳瞻望景山松。
赴郑出国门经西苑池上
宋庠（宋代）

十里商中抱帝畿，苑烟宫雾共霏微。
长杨猎近寒熊吼，太液歌馀瑞鹄飞。
碧护斗城天倚盖，光衔蓬岛日舒围。
楼船法从年年盛，借问孤臣何岁归。
述九颂 其六 固屏
程公许（宋代）

蚩尤旗兮飞炱，天狗堕兮隐雷。天运兮日蹙，目涨兮氛埃。

一失兮一得，孰强兮孰弱。莽三垂兮骨纵横，恣强敌兮横奔突。

天万里兮杳莫知，何一朝兮飞羽愕。皇乃眷兮西顾，怆赤子兮何负。

白驹兮来思，忍空谷兮逸豫。有俶兮东方，千骑兮煌煌。

淑旂兮绥章，往钦兮汝臧。膏余车兮秣余马，迟汝不来兮盍整余驾。

忽雾塞兮飙回，梗绿林兮辚藉。不我后兮我前，幸劫灾兮天假。

怒辙兮徒劳，鼎鱼兮焉逃。民生兮何尤，膏火兮煎熬。

蛟涎兮脱祸，父母兮鞠我。集雁兮中洲，作之屏兮蜀之左。

内讧兮外阻，谁禦兮谁拒。肤寸兮郁遥岑，先一州兮后天下。
青溪小姑曲
柳应芳（明代）

小姑家住秣陵西，惯听城头乌夜啼。
向为无郎嫌出入，不知门外是青溪。
蜡梅
高荷（宋代）

少鎔蜡泪装应似，多爇龙涎臭不如。
只恐春风有机事，夜来开破几丸书。
后天易吟三十首
方回（元代）

兑泽何言说，秋成看水田。
黄云万万顷，滋润作丰年。
山居
龚大明（宋代）

山居好，山居好，
鹤唳猿啼饯昏晓。碧窗柏子炷炉香，
趺坐蒲团诵黄老。
效陆士衡百年歌十首 其十
黄省曾（明代）

百载时，寿盈数极形神离。弃捐华屋遗财资，断绝人路遵鬼溪。

奄然长逝永不回，平生富贵空尔为。高堂朱户奈乐何，高堂朱户奈乐何。
答庄权之
邓深（宋代）

寒窗十载江湖梦，夜月三更风露秋。
静坐观心香一炷，平生诗病一时瘳。
山行
李郢（唐代）

小田微雨稻苗香，田畔清溪潏潏凉。

自忆东吴榜舟日，蓼花沟水半篙强。
求赵伯显画家山图用唐李中韵
马祖常（元代）

春雁南来后，家书一纸无。山花应向日，陂水计通湖。

羸牸衣资絮，生蚕薄藉芦。久宜拂白石，强此伏青蒲。

琴客分抄谱，仙翁许借壶。园红榴火鍊，沼绿芡盘铺。

岚气飘檐隙，烟光郁座隅。呼云横螮蝀，问月看蟾蜍。

倚杖心何逸，观鱼兴不辜。新开竹林径，并乞写成图。
江南
罗隐（唐代）

玉树歌声泽国春，累累辎重忆亡陈。

垂衣端拱浑闲事，忍把江山乞与人。
除夕写怀
惠士奇（清代）

持门赖健妇，颇忆盆孟光。今夕复何夕，洗手调羹汤。

辛盘与椒酒，一一亲排当。夜半理梳裹，灯前事晨妆。

君姑尚未起，鸡鸣候高堂。□□偕先后，杂佩鸣珩璜。

我亦梦到家，身侍阿母旁。乌啼忽警觉，仍在天一方。

梦回思往事，石阙空衔悲。缅惟遭丧日，事远尚可追。

先君昔迁谪，家细不得随。二载密云尹，溘然遂长违。

时余行未至，伯兄适南归。饭含未及视，安用有子为？

一棺尚寄旅，僻在城南陲。遥忆今夜奠，纸钱风吹灰。

吾闻古丧礼，未葬不释缞。念此痛欲绝，有如刺心锥。

哀歌不成曲，我唱和者谁。
招隐辞
唐庚（宋代）

子谁友兮涪之云，出为云兮泽斯人。子谁亲兮涪之水，朝于海兮日千里。

趣子之驾兮舍子之舟，子不我信兮与云水谋。
挽范安仲死寇
陈杰（宋代）

十载纷纷死乱离，如君清苦独堪悲。
医余书眼犹评史，瘦尽吟肩正琢诗。
李涉空哦绿林夜，阿先竟厄白波时。
还胜罹难天涯者，荒冢无人酹一卮。
省符上人
梅尧臣（宋代）

春秋一万八千字，不问吴人楚人事。
佛衣儒谈世已罕，节行又与其徒异。
往来杨州三十年，曾见华堂荆棘地。
独闻依旧坐焚香，尚把残编讨遗意。
琉球难夷遭风到境加意抚恤照例护送诗以纪事
董正官（清代）

得生众命赖渔船，恭顺中山天亦怜。破艇底能漂海上，大龟屿亦属兰边。

馆餐仰体怀柔远，额手欣看顶礼虔。此与琉球深夙契，前年护送又今年。
桃源忆故人
王允持（清代）

五更酒醒铜壶咽，一枕屏山寒怯。枝上子规声切，叫破梨花月。

鸳鸯楼下人轻别，解散同心双结。水面鸣筝谁拨，梦绕春江阔。
村晚
张耒（宋代）

深坞繁花丽，晴田细径分。
孤舟春水路，芳草夕阳村。
暗雀投檐静，昏鸦集树喧。
牛羊自归晚，灯火掩衡门。
杂诗 其一
吴大有（宋代）

多年书问断，湖海竟悠悠。一见心虽满，相看泪忽流。

彩烟山色暮，碧濑月痕秋。明日登程去，鹡鸰河上愁。
类试院放榜众论以得士为庆作古诗一章呈详定
郑刚中（宋代）

书生业辞艺，不为觅科举。
胸中负器识，笔下有今古。
君看阿房赋，岂是布衣语。
独其在糊名，贵贱惟所主。
得之类至宝，弃去祗如土。
有司开化炉，熔铸要精处。
时方为鼎镛，小冶不应鼓。
诸公皆名流，学海浩吞吐。
丹灵骨先换，入榜尽龙虎。
访以执文柄，我亦费罗取，
书生家风寒，仆马在何许。
趼足赴重围，裹饭坐长庑。
视公帘幕间，若有霄汉阻。
那知先达心，每事必念祖。
未把短檠弃，尚记灯烛苦。
关防周罅隙，考校到毫缕。
杂置战场文，一字不轻与。
如持古黄钟，端坐分律吕。
在处拔其尤，可但十得五。
奉此贤能书，足以上天府。
蜀士多豪英，父老自能数。
谓或有遗珠，勉使相接武。
我辈酒樽空，边城隔烟雨。
登赤嵌城
杨二酉（清代）

极目天涯是水涯，荷兰城上计程赊。潮光沸沸鸣奔马，帆影程程点暮鸦。

日丽九重天子闼，云飞万里使臣家。何时慰我桐花节，好向龙津一泛槎。
醴陵驿
范成大（宋代）

绿水桥通县，门前柳已黄。
人稀山木寿，土瘦水泉香。
乍脱泥中滑，还嗟堠子长。
槠州何日到？鼓枻上沧浪。
次刘学录梅韵
陈宓（宋代）

一株相伴古城隈，日日扶筇探未开。
除是风饕还暂往，若教雪压亦须来。
次韵李秬祥符轩
晁补之（宋代）

云端红粉拊雕栏，谢守纶巾语笑间。
游客乍惊人外境，居僧初识面前山。
暂来犹足留公赏，借与真堪着我顽。
铃合多余宾从少，谁教缾盎不曾闲。
雪中早发
曾灿（明代）

屋角天黑鸡未嚎，行人催起如追逃。撼窗裂瓦风怒号，开门乱雪飞银涛。

布衾藉草卧方牢，但听耳边声哜嘈。笑谓行人毋乃劳，何为不待东方高。
始除尚书郎，别善福精舍
韦应物（唐代）

简略非世器，委身同草木。逍遥精舍居，饮酒自为足。

累日曾一栉，对书常懒读。社腊会高年，山川恣游瞩。

明世方选士，中朝悬美禄。除书忽到门，冠带便拘束。

愧忝郎署迹，谬蒙君子录。俯仰垂华缨，飘飖翔轻毂。

行将亲爱别，恋此西涧曲。远峰明夕川，夏雨生众绿。

迅风飘野路，回首不遑宿。明晨下烟阁，白云在幽谷。
陌上桑
文彦博（宋代）

佳人名莫愁，采桑南陌头。困来淇水畔，应过上宫游。

贮叶青丝笼，攀条紫桂钩。使君徒见问，五马亦迟留。
鹧鸪天 其十一
俞彦（明代）

幸有黄粮搅梦残。喜无白石怨盟寒。朝饥恰遇醅初熟，夜冷悬知雪在山。

论世法，自来顽。他人忙处我偏闾。柴门闭了无些事，纸帐梅花醉梦间。
赠慧远偈
鸠摩罗什（魏晋）

既已舍染乐，心得善摄不。
若得不驰散，深入实相不。
毕竟空相中，其心无所乐。
若悦神智慧，是法性无照。
虚诳等无实，亦非停心处。
仁者所得法，幸愿示其要。
水龙吟 已未春三月，同柔克济河，中流风雨
王恽（元代）

赋此词，且以经事之后，重有所惜云春流两岸桃花，惊涛极目吞天去。孤舟缆解，棹歌声沸，渔＊掀舞。云影西来，片帆吹饱，满空风雨。怅淋漓元气，江南图画，烟霏尽，汀洲树。天地此身逆旅，笑归来、满衣尘土。功名无子，就中多少，艰危辛苦。北去南来，风波依旧，行人争渡。听沧浪一曲，渔人歌罢，对夕阳暮。
送黄岩老通判全州
杨万里（宋代）

潇湘之山可当一枝笔，潇湘之水可充一砚滴。
白石得官斑竹林，天鍚笔砚供醉吟。
好将湘山点湘水，洒满青天一张纸。
台家旁搜清庙珍，奇珍随在湘水滨。
乌衣枢相今水镜，手提一道人材柄。
外台况复有三贤，看即吹嘘送上天。
皈来肯过诚斋里，分似锦囊新句子。
三山郑君挽诗
戴表元（宋代）

近日经师少，人口又哭君。
遗编空白屋，同列尽青云。
尘土千金产，湖山数尺坟。
纷纷梁肉种，谁得致斯文。
幽程
释文珦（宋代）

幽程宁惮远，野外意无穷。
山叠高低古，川流宛转通。
采芝随羽客，拾橡共狙公。
烂漫游三日，尘劳顿觉空。
大驾亲祀方丘选射斋宫奉次御制韵
高启（明代）

奠壁方坛晓祝釐，豹竿风动从灵祗。
献符多士歌昌运，扈跸诸蕃睹盛仪。
郊射贯侯初复古，汾祠获鼎未云奇。
山川效静年多谷，神答皇心定有期。
酬吴随君
薛涛（唐代）

支公别墅接花扃，买得前山总未经。

入户剡溪云水满，高斋咫尺蹑青冥。
句
厉元吉（宋代）

免冠思脱三涂难，吐舌甘纵五鼎烹。
题荆州刘给事子伟赠行卷 其一
王绂（明代）

客里逢君话旧游，醉中曾上仲宣楼。君家正近楼前住，风送江声日夜流。
题永乐韦少府厅壁
岑参（唐代）

大河南郭外，终日气昏昏。白鸟下公府，青山当县门。

故人是邑尉，过客驻征轩。不惮烟波阔，思君一笑言。
徐吉云军门属题玉照感怀时局，率成短歌
陈爔唐（清代）

环球三十国，中华只一隅。世运有变迁，风为乃大殊。

列强竞尚武，谋国重军储。男儿轻七尺，功名马上除。

侧闻江南镇，艳说浙东徐。少壮习军旅，平寇歼其渠。

通译工西语，卓荦贯群书。从戎四十年，所志无不如。

人多羡公遇，富贵践亨衢。我独窥公志，忧危良未舒。

外侮日以亟，勒马空踟蹰。苍茫四顾中，忠悃隐眉须。

东南沿海路，七千里有馀。孰据旅顺险，孰营威海居。

胶澳已租借，台澎更沦胥。广湾与九龙，覆辙鉴前车。

藩篱既全撤，防务患空虚。敌艘盈千数，视我频揶揄。

公任干城寄，何以效驰驱。先忧而后乐，莫负昂藏躯。
一笑
方回（元代）

棘为篱落板为扉，堂上春山碧四围。
前后相承花百种，往来自在燕双飞。
卖田不耻因偿偿，耽酒无厌更典衣。
人道家贫诗却富，先生一笑久忘机。
平泉佳景 其二
舒岳祥（宋代）

山狖暗穿黄叶响，沙乌远叫白烟昏。采兰童子归来晚，一道香风先到门。
象眠山
唐元龄（宋代）

作县苦无俄顷閒，喜逢佳节一开颜。
无人送酒来彭泽，有客登临嗣鲁山。
慨想鹤汀凫渚外，盘醒鳌水象峰间。
赏心未尽天将晚，剩插黄花带月还。
比同彦平谒希颜千里昆仲千里留醉短项翁彦平有作鄙拙者亦不能已勉强乱道幸笑览
乐备（宋代）

君不见便腹边先生，齁齁昼眠贮五经。又不见长头贾都尉，贮贮问字聒人耳。

两人挟策烦天机，俱忘其羊乃其理。不如此翁不知书，肩高颐隐形侏儒。

胸中无物祇嗜酒，酒至辄尽宁留馀。有时花帽宾客前，清辩倾倒如流泉。

不辞伴客竟佳夕，第恐吻燥舌本乾。主人从今莫言穷，有此自足当万钟。

但令时与圣贤对，勿学鄙士中空空。我昔已自闻其风，向来一笑欣相逢。

他时访戴不必见，径须奓户呼此翁。
雨后见月
苏过（宋代）

薰风转亭午，流汗浃絺绤。隆隆空山雷，跨海飞雨黑。

芭蕉集乱响，风竹泻暗滴。悬知岁有待，已喜瘴先涤。

沈沈璧月上，稍稍星河出。枕簟延清光，草木冱寒碧。

幽人梦未回，良夜谁与惜。隔篱唤西家，倒榼共馀沥。

西家长苦贫，而有好颜色。终年饭半菽，爱酒无从得。

嗟余不解饮，看尔时举白。岂不贤老兵，聊慰羁旅夕。
福应山
张景脩（宋代）

南亭不减北邙高，美景因公见一朝。
已看溪山如在画，更传风雅似闻韶。
栽桃定有仙家在，种竹宁无隐者招。
秀气当为多士福，未应都放与渔樵。
占四时甲子雨
佚名（唐代）

春雨甲子，赤地千里。夏雨甲子，乘船入市。秋雨甲子，

禾头生耳。冬雨甲子，牛羊冻死。鹊巢下地，其年大水。
盐商妇
白居易（唐代）

盐商妇，
多金帛，
不事田农与蚕绩。
南北东西不失家，
风水为乡船作宅。
本是扬州小家女，
嫁得西江大商客。
绿鬟富去金钗多，
皓腕肥来银钏窄。
前呼苍头后叱婢，
问尔因何得如此？
婿作盐商十五年，
不属州县属天子。
每年盐利入官时，
少入官家多入私。
官家利薄私家厚，
盐铁尚书远不知。
何况江头鱼米贱，
红脍黄橙香稻饭。
饱食浓妆倚柁楼，
两朵红腮花欲绽。
盐商妇，
有幸嫁盐商。
终朝美饭食，
终岁好衣裳。
好衣美食有来处，
亦须惭愧桑弘羊。
桑弘羊，
死已久，
不独汉时今亦有。
题桃叶渡江图
王丹林（清代）

细雨横塘记昔过，画图开处奈愁何？桃花一簇红无主，春水三篙绿始波。

解佩清狂馀仿佛，溅裙宿约竟蹉跎。由来兰桨无情物，锦瑟华年送已多。
赠炊僮
黄公度（宋代）

鸡唱度才三，羸僮井臼探。
缺瓶分晓月，古灶涌晴岚。
口腹真吾累，庖厨赖尔堪。
支离不耕者，对案敢无惭。
日出东南隅行
薛蕙（明代）

日出东海隅，西入昆崙墟。六龙踊跃驾日车，往来万里裁须臾。

人生寄一世，逆旅难久居。羲和何不仁，蹙迫更相驱。

颜回短折果何辜，老彭竟化千金躯。苍天梦梦白日闇，居然不辨贤与愚。

吾将命后羿，仰射三足乌。僬侥弋鸿鹄，作计良已疏。

鲁阳挥戈等儿戏，夸父奔走空区区。西方调御之丈夫，教我脩道归虚无。

虚无国中无寿夭，一任羲和变昏晓。
舟中咏落景余清晖轻桡弄溪渚之句盖孟浩然耶
陆游（宋代）

禹穴探断简，樵风泛清溪。
倒影森松桂，避船散凫鷖。
尘中有异境，十里青玻璃。
高塔忽招人，湖边日未低。
青玉案（永春夜宴张叔信后堂，席上用韵）
管鉴（宋代）

相逢何处梅花好。深院宇、笙歌绕。春入侯门长不老。罗帏绣幕，护香藏粉，却许行人到。

遏云清唱倾城笑。玉面花光互相照。银烛频更尊屡倒。明年应是，对花相忆，君已班清要。
书不欺室
王十朋（宋代）

室明室暗两何疑，方寸长存不可欺。勿谓天高鬼神远，要须先畏自家知。
抵迪化作
沈峻（清代）

寻河直到大荒流，禹画何曾尽九州。瀚海几程常载水，龙沙四九尚披裘。

山围戍卒羁臣梦，城拥风戈露雉秋。圣世筹边逾汉代，漫教定远觅封侯。
西江月
程邻（宋代）

阶下宝鞍罗帕，门前绛蜡纱笼。留连佳客怅匆匆。赖有新团小留。

琼碎黄金碾里，乳浮紫玉瓯中。归来袭袭袖生风。齿颊馀甘入梦。
答友 其二
邵希曾（清代）

勿谓因依入世深，瓶城尝守昔贤箴。素无炙毂雕龙舌，兼少恩牛怨李心。

无事更悲于厌事，翔林行复自归林。吴侬生长湖山曲，肯忘吞光饮绿吟。
念奴娇（寿洪云岩）
牟巘（宋代）

山之天目，蔚岧山尧、第一最佳泉石。见说老龙高卧处，正拥深深寒碧。独D335云扉，人思霖雨，未许无心出。苍崖赤子，而今谁为苏息。

昨夜凉透西风，玉绳晚淡，喜见归鸿入。十二虚皇凝伫久，飞下陆离宸画。绣B62E使名，洪枢衔位，催缀新班立。旂常婀娜，要陪沙路清跸。
偈颂十首
释昙密（宋代）

连绵雨不晴，谷子多损失。
二麦未入泥，忧心常惕惕。
来岁不饥荒，未敢相委悉。
启告梵天帝释天玉皇大帝天，且放日头出。
挽吴公祥承事诗 其二
虞俦（宋代）

昔过高阳里，尝登通德门。敢违乡党敬，尚想典刑存。

乔木萦心曲，空花浥泪痕。定应归净土，何必赋招魂。
杂诗
黄庭坚（宋代）

古风萧索不言归，贫贱交情富贵非。
世祖本无天下量，子陵何慕钓鱼矶。
寄赵眉翁二首
叶绍翁（宋代）

两度驰书未报音，温陵尺纸定千金。
多应驿使曾相访，短艇烟波无处寻。

君王未肯赐西湖，鸥鹭丛中借地居。
憔悴风姿今钓叟，痴心犹望故人书。
沁园春
佚名（宋代）

玉露迎寒，金风荐冷，正兰桂香。觉秋光过半，日临三九，葱葱佳觉，蔼蔼琴堂。见说当年，申生谷旦，梦叶长庚天降祥。文章伯，英声早著，腾踏飞黄。
凫暂驻东阳。已种得春阴千种棠。有无边风月，几多事业，安排青琐，入与平章。百里民歌，一樽春酒，争劝殷勤称寿觞。愿此去，龟龄难老，长侍君王。
前生德戊子七月二十一事也时脱悍帅之难
谢元汴（明代）

天之于吾何为乎，君之危兮臣羞矣。天之于世何为乎，龙之亢弓鲸凌耳。

女娲之肠何如共工之头，不周山崩天地圮。麟驺同贤者避世，以兵毒人唯虎兕。

苍生肉腐不足食，胾斮衣冠充俎几。嗟德之生以植良，不惟植良遹以理。

不能使世之皆禹稷而无羿奡兮，虽德之生乃可耻。
闲居寄包何
钱起（唐代）

去名即栖遁，何必归沧浪。种药幽不浅，杜门喧自忘。

林眠多晓梦，鸦散惊初阳。片雪幽云至，回风邻果香。

佳期碧天末，惆怅紫兰芳。
庚午春夏閒居即事三首 其二
刘诜（元代）

桃花梨花争满园，金沙玉棠蜂鸟喧。少年看花夜载酒，老子看花春闭门。
柴门
薛嵎（宋代）

春风随处好，吟隔又相催。
触石云飞去，呼音鹤误来。
杖藜无疾步，花地有香埃。
不许车尘入，柴门只半开。
暮春以事诣圆明园趋公既罢因览西郊形胜最后过澄怀园和内直友人春晚退直诗 其六
龚自珍（清代）

此地求沿革，当年本合并。林岚陪禁近，词庙仰勋名。

水榭分还壮，云廊改更清。诸公齐努力，谁得似桐城。
重九偕张棣笙施衡甫两学博叔兄子承登道场山至万象塔，北望太湖放歌纪事
许传霈（清代）

我生少小客菰城，日对城南山之塔。塔矗山顶不知名，但喜山塔天作合。

续来此邦已壮年，城郭人民历变迁。不寻名胜徒惆怅，碌碌车马走烽烟。

何幸今岁又三到，山灵号咷转为笑。九月九日天气清，漫集壶觞邀同调。

初入平陂蚁珠穿，旋跻危磴猾巢悬。股栗神眩难休息，攀扶直欲穷崖巅。

忽起天风何浩浩，此身已在千岩表。昂瞻天外阊阖开，俯瞰群山培塿小。

方见斯塔位置间，卓立苍茫我欢颜。本有康庄达人境，绝无尘俗绾仙寰。

平时所见乃山背，欲登不登三十载。端由恒蹊迷浅人，井观万物等盆戴。

崎岖阅尽履坦途，浮障销除證真吾。到此如酬饥渴愿，装严非独宝浮屠。

浮屠北望渺无极，滚滚洪涛天一色。吴越具区八百里，塔势空横影卧黑。

山川呼吸灵气通，方丈蓬壶在眼中。况复奇峰罗七二，奔赴俨出偏师攻。

塔兮会心寂铃语，尽大乾坤理如许。登临此地揽其全，学海学山齐得所。

山前落日不可留，一啸长空木落秋。青林红树相应答，读书当有何楷俦。

噫吁嘻，未到山头不见湖，日对此山何为乎。我今疑晢归去发长歌，欲问看山不足苏东坡。
次德先韵
魏了翁（宋代）

二气同一根，本体浩兮渊。
可见川上逝，未发心下泉。
真机亡停息，果剥根长鲜。
定理亡将迎，尘境地自偏。
形神既外发，何者操其权。
芸芸万感通，存处元寂然。
一物一太极，不间大小年。
随处无亏缺，井居而用迁。
至人配天德，知周物之先。
学者事何事，省察於眇绵。
送余宗道主簿赴官
赵抃（宋代）

枳鸾新命去逢春，士论许为忠孝人。白首慈亲七十八，安居荣侍入西秦。
绕佛阁 其一 长夏即事
樊增祥（清代）

绿窗细雨。花里燕睡，花外莺语。梅子黄否。点汤渍蜜，吴羹向谁絮。

玉塘半亩。明镜照我，来听蛙鼓。风柳低舞。画栏几折，斜阳自来去。

未放藕花白，点点荷珠融碧露。花逊叶香，香风吹粉鹭。

且幕卷青油，扇倚红醋。悄无人处。看竹里茶烟，花杪轻度。

只新蟾、把人偷觑。
读书 其二
伊朝栋（清代）

风雨上于天，地不擅功名。无成代有终，臣道惟利贞。

鬼神实福谦，天道常恶盈。勋高多亢梅，菹醢及鼓英。

淮阴功震主，奚复夸智能。亚夫顾尚席，骄愤何不平。

主非忌寡恩，臣自昧寅清。李曾戒齿刚，孔亦鼎垂铭。

谁从赤松游，千春仰鸿冥。
春夏两相期 将往西溪看梅夜闻风雨
吴绮（清代）

问西陵有谁来往。南枝约略初放。懊恨封姨，抛下一天惆怅。

镂放不作护花铃，剪绣难成留春障。整整斜斜，声声点点，冷来心上。

衔泥燕子谁傍。料玉奴今夜，榻闲衾浪。两叶眉痕相向，碧愁红怏。

罗浮梦为晓云惊，苎萝人被东风葬。翠幕灯昏，紫陌杯寒，个侬同况。
斜路行
王建（唐代）

世间娶容非娶妇，中庭牡丹胜松树。九衢大道人不行，

走马奔松逐斜路。斜路行熟直路荒，东西岂是横太行。

南楼弹弦北户舞，行人到此多回徨。头白如丝面如茧，

亦学少年行不返。纵令自解思故乡，轮折蹄穿白日晚。

谁将古曲换斜音，回取行人斜路心。
九日同沈绎堂罗振彝王仲昭吴志伊陈椒峰登善果寺毗卢阁
冯溥（清代）

苍凉霜气未深寒，九日招提倚佛栏。过眼征鸿难并翼，入盘紫佛且加餐。

天龙八部垂垂老，日月双丸冉冉看。陶谢宾朋欣满座，黄花欲插更弹冠。
昼眠治平寺
徐逸（宋代）

频年游览不暂寘，野艇往来无水程。
雨休最好是鸥浴，风静更清闻鹤声。
酒家新熟欠前账，僧榻借眠余宿酲。
崧高泰华未挂眼，鬓影萧飒难为情。
避暑
韩淲（宋代）

亭午暑未凉，竹阴访泉石。泉源彻底清，石色半痕碧。

幽处鸟声流，闲中人意适。风微一幅巾，林深转虚寂。
七十翁五言十首 其七
方回（元代）

故人书见问，近况复如何。酒病沉绵剧，诗愁感慨多。

胫枯全似鹤，髻小仅如螺。更许十年活，渔矶破几蓑。
新夏纳凉
张玉娘（宋代）

薰风初转夏，绿树老春莺。暗溜穿花入，轻云隔竹生。

倚凉攲画扇，拭泪听秦筝。素袜香尘暗，槐阴树底行。
吾郡古要害地也闲居兴怀追咏古迹作诗八首 其二
何景明（明代）

寂寂孤城申伯台，废园遗沼尽堪哀。繁华惟见东流去，歌舞空传此地来。
陈仲仁止止堂
洪迈（宋代）

以我有限景，逐彼无涯知。
失足践畏途，投身试危机。
舟车日奔覆，定无丘与夷。
万古践此辙，嗟我与谁归。
仲仁古静者，怀璧照褐衣。
名途尝一戏，回首羞前非。
心如得坎水，不受狂风吹。
功名忧不免，当复定何之。
请观本无作，今复止者谁。
筑堂市门侧，著书园不窥。
蓬藋深一丈，图书周四围。
时有好事人，载酒问所疑。
攫金奋敏手，倚市夸妍姿。
回光时自照，何者非吾师。
题水墨草虫
释道璨（宋代）

蜻蜓低傍豆花飞，络纬无声抱竹枝。
忆得西湖烟雨里，小园清晓独行时。
牡丹落后有作
孙鲂（唐代）

未发先愁有一朝，如今零落更魂销。青丛别后无多色，

红线穿来已半焦。蓄恨绮罗犹眷眷，薄情蜂蝶去飘飘。

明年虽道还期在，争奈凭栏乍寂寥。
次韵子椿同关圣源吴思
李之仪（宋代）

海岳仙人不我期，碧云幽恨独心知。坐间优孟已难别，笔下羊欣更出奇。

自是人才空立异，当知臣叔本非痴。重轻到了存公议，挥扇何劳强执葵。
过合江望安乐观
吕陶（宋代）

四十年前曾作诗，为题山观有高碑。宦游奔走过此地，情思光阴非昔时。

北望数峰殊隐隐，南飞一舸尚迟迟。仙家跬步未能到，深愧劳生笼与池。
句
薛绍彭（宋代）

无人云闭户，深夜月为灯。
秋日寻城东诸山颇历深险得诗八首 其四
顾璘（明代）

鼎邑元当万方会，桥山今集百灵朝。宫城抱日云常绕，陵树擎灵叶后凋。

衰晚空林从坐卧，太平深谷有歌谣。此中合共渔樵老，丛桂淮南莫更招。
句
张说（唐代）

分班晓入翔鸳阁，直舍旁连浴凤池。
某向忝使辽于今十稔再过古北感事言怀奉呈姚
苏颂（宋代）

曾到临潢已十龄，今朝复忝建旜行。
正当胡虏百年运，又过秦旜万里城。
尽日据鞍消髀肉，通宵闻柝厌风声。
自非充国图方略，但致金缯慰远甿。
宿德兴周秀才书阁
金君卿（宋代）

十室所可重，喜君吾道同。
因过一携手，醉卧六经中。
忆别三首 其三
陶安（明代）

西掖明刑慎履操，南昌守郡选英豪。两军争战雌雄决，百姓疮英抚字劳。

新垒入云环井邑，长江护境壮波涛。美人缥缈关情处，独立溪亭月色高。
和汉老弟病起
虞俦（宋代）

床头读易编常绝，纸背题诗字半斜。示病维摩元不病，不妨丈室散天花。
和王介甫烘虱
司马光（宋代）

天生万物名品夥，嗟尔为生至幺麽。
依人自活反食人，性喜伏藏便垢涴。
晨朝生了暮生孙，不日蕃滋逾万个。
透疏缘隙巧剧端，通夕爬搔不能卧。
我归彼出疲左命，备北惊南厌搜逻。
所擒至少所失多，舍置熏烧无术奈。
加之炭上犹晏然，相顾未知亡族祸。
大才洋洋迷所适，奔走示停身已堕。
细者懦怯但深潜，乾死缝中谁复课。
黑者抱发亦忧疑，逃入幧头默相贺。
腥烟腾起远袭人，袖拥鼻端时一唾。
初虽快意终自咎，致尔殓夷非尔过。
吾家箧笥本自贫，况复为人苦慵惰。
体生鳞甲未能浴，衣不离身成脆破。
朽缯坏絮为渊薮，如麦如麻浸肥大。
虚肠不免须侵人，肯不夷齐甘死饿。
醯酸蜹聚理固然，尔辈披壤我当坐。
但思努力自洁清，群虱皆当远逋播。
和吕献可江口见赠
范纯仁（宋代）

世阀俱承父祖风，又叨宦契十年中。棠阴代领诸侯印，棣萼更联御史骢。

白首相期唯信道，清朝连贬为输忠。驽骀讵合参骐骥，应合心能报主同。
苏丞相挽歌词二首 其二
陆佃（宋代）

世德层层外，年龄九九馀。浪传千岁字，真记五车书。

帐冷閒金鸭，泉深暗玉鱼。前时傅岩像，今得几分如。
世英梅轩
释德洪（宋代）

平生忠孝两难忘，乞得邻州近故乡。清白夜晴千里月，肃严秋迥一天霜。

数行径彻临清晓，半印香消倚夕阳。记取东轩谈笑处，庭梅他日似甘棠。
鹧鸪天 其二 舟泊咸池
陈著（宋代）

晚泊江湾平处。楚楚蘋花自舞。风剪雨丝轻，江上潮生船去。

看取。看取。湿橹不惊鸥鹭。
题鸦浴池
萨都剌（元代）

天池霹雳斧斤馀，天风万劫吹不枯。白云石面化青雨，落日海眼翻金乌。

银河灵鹊渡夜影，月窟老兔时濡须。太平海上锦袍客，跨鹤来看浴凤雏。
秋夜作
张镠（清代）

索索阶前络纬鸣，萧萧林屋变秋声。篱花著雨忽群堕，山月破云时一明。

岁歉谁怜诗兴减，愁多每觉道心生。病妻未肯忘辛苦，镫下寒衣早制成。
浣溪沙·相见休言有泪珠
欧阳炯（五代）

相见休言有泪珠，酒阑重得叙欢娱，凤屏鸳枕宿金铺。
兰麝细香闻喘息，绮罗纤缕见肌肤，此时还恨薄情无？
诸将二首
王应辰（明代）

群盗纵横藉将才，纷纷白骨葬黄埃。
阿谁腾上胡儿骑，却引残军入塞来？
别侄朝础
李骥元（清代）

潞水东归海，潼关北护秦。此行重陟险，相望各伤春。

雨暗山中树，云高马上人。莫忘痴叔语，努力爱吟身。
持螯赏菊
李稷勋（清代）

紫蟹初肥菊正开，西风花下独徘回。平生自恨无奇骨，梦里横行亦霸才。
同钱用明用章游白石岩
王十朋（宋代）

谢公好山水，得郡古东瓯。造物惜佳境，雅志多不酬。

松萝蔽雁荡，烟霭埋龙湫。行田经白石，不到仙山头。

寥寥数百年，天付黄冠流。巍然万仞崖，壁立东南州。

谁将补天手，化出白玉楼。两龛藏洞府，中有群仙游。

上通尺五天，下接三神洲。飞泉落岩腰，碧涧鸣山陬。

群峰真培塿，沧海为渠沟。隘视人间世，万象同蜉蝣。

我家雁山阳，崎岖厌经丘。翩翩钱公子，呼我寻岩幽。

初惊小雨密，忽扫群阴浮。杖屦穷巑岏，一洗尘埃眸。

山林有真乐，富贵何足求。但愿乞二山，不愿万户侯。
立秋渡黄河
翁寿麟（清代）

灵槎万里挟长风，浩荡何源不可穷。一脉混黄余太古，百川宗派亘天中。

云开岱色经秋碧，雨助涛声入夜雄。径画乾坤限南北，乡关消息托宾鸿。
过秦楼
李甲（宋代）

卖酒炉边，寻芳原上，乱花飞絮悠悠。已蝶稀莺散，便拟把长绳、系日无由。谩道草忘忧。也徒将、酒解闲愁。正江南春尽，行人千里，苹满汀洲。

有翠红径里，盈盈似簇，芳茵禊饮，时笑时讴。当暖风迟景，任相将永日，烂熳狂游。谁信盛狂中，有离情、忽到心头。向尊前拟问，双燕来时，曾过秦楼。
吴仲圭枯木竹石
高启（明代）

丛筿倚乔柯，秋阴雨尚多。
风霜莫摇落，留荫石边莎。
寄章廷纶画史
邢侗（明代）

丹阳郭里谁怜汝，涕水亭边最忆君。
此日谢安团扇上，无人为画敬亭云。
思远人
张籍（唐代）

野桥春水清，桥上送君行。
去去人应老，年年草自生。
出门看远道，无信向边城。
杨柳别离处，秋蝉今复鸣。
过双梅草堂
陈天麟（宋代）

一识园林胜，知君有远心。
看林延野色，卧日只空林。
山水闲中领，诗书静处深。
秋光度林际，留得半庭阴。
沁园春·记上层楼
陈人杰（宋代）

予弱冠之年，随牒江东漕闱，尝与友人暇日命酒层楼。不惟钟阜、石城之胜，班班在目，而平淮如席，亦横陈樽俎间。既而北历淮山，自齐安溯江泛湖，薄游巴陵，又得登岳阳楼，以尽荆州之伟观。孙刘虎视遗迹依然，山川草木，差强人意。洎回京师，日诣丰乐楼以观西湖。因诵友人“东南妩媚，雌了男儿”之句，叹息者久之。酒酣，大书东壁，以写胸中之勃郁。时嘉熙庚子秋季下浣也。

记上层楼，与岳阳楼，酾酒赋诗。望长山远水，荆州形胜，夕阳枯木，六代兴衰。扶起仲谋，唤回玄德，笑杀景升豚犬儿。归来也，对西湖叹息，是梦耶非？
诸君傅粉涂脂，问南北战争都不知。恨孤山霜重，梅凋老叶；平堤雨急，柳泣残丝。玉垒腾烟，珠淮飞浪，万里腥风送鼓鼙。原夫辈，算事今如此，安用毛锥？
咏史下·山涛
陈普（宋代）

君王祖述竹林风，竹叶纷纷插满宫。
祸乱古今惟晋酷，是非忧乐一山公。
残句山抹微云秦学士
苏轼（宋代）

山抹微云秦学士，露花倒影柳屯田。
竹溪
释普宁（宋代）

空服高心耐岁寒，滔滔声价没遮拦。
自从南北分枝派，搅动江西十八滩。
与舍弟及殷无美饮沙头大梅树下作
王世贞（明代）

铜坑万树看不足，沙头一株春可怜。霓裳黯淡初月上，玉鳞历乱东风颠。

骄同白雪论先辈，耻向繁英媚少年。但使酒糺苛亦得，不妨今夜藉花眠。
送僧有言之天台
周启明（宋代）

讲寺金庭远，香文玉篆连。
船中鸣夜磬，雪里见新年。
山尽城临岸，云空海照天。
莫嫌通剡客，僧舍枕花川。
和杨恒叔集中五首前二章道恒叔事后三章自道 其三
吴琏（明代）

觥筹方错酒方酣，风送微香远自南。隔浦野禽啼似诉，掠池芳蝶绕如参。

画前有易非虚语，陶后无闻是实谈。道体几人能默契，濂溪天地仿参三。
摅抱
朱弁（宋代）

客滞殊方久，山围绝塞深。秋风入撗笛，夜月傍沾襟。

造膝他时语，捐躯此日心。飞霜满明镜，发短不胜簪。
拟古（九首）
胡翰（明代）

日长自爱惜，夜长复凄恻。
人生几何时，少壮已非昔。
凉风动万几，起念南与北。
山川路杳杳，车马去不息。
燕赵高声名，荆扬壮材力。
仲尼七十说，未遇身削迹。
为云不上天，焉能雨八极。¤
次韵吴仲权镒见简
赵蕃（宋代）

今代风骚将，先生合冠军。
几年求识面，数刻遂离群。
江急舟难驻，风回橹细闻。
还家经醉卧，斜日对炉熏。
浣溪沙 其二
俞士彪（清代）

幽梦初回月一床。翠衾零乱不闻香。静听阶砌叫寒螀。

人在客中秋更苦，病当愁处夜偏长。怎教人不怨凄凉。
宿严维宅送包七（一作刘长卿诗，题下作送包
皇甫冉（唐代）

江湖同避地，分手自依依。尽室今为客，经秋空念归。
岁储无别墅，寒服羡邻机。草色村桥晚，蝉声江树稀。
夜凉宜共醉，时难惜相违。何事随阳侣，汀洲忽背飞。
偈颂二十四首 其十六
释智愚（宋代）

春入湖山，先放花明。御苑人归上国，南山鹤唳青松。

壮皇都人杰地灵，窥紫府洞天风月。透声透色，绝类离伦。

不妨垂手入廛，毕竟难逃至化。且望阙酬恩，如何祝赞。

版图远奏尧天阔，万物呈祥乐圣情。
予以四韵记陆大夫三高图自谓能省句矣後作绝
晁说之（宋代）

马解驮经度碧空，便令王许伴支公。
山童野仆立如石，忘却侬曾在会中。
法云寺双桧（一作晋朝柏树）
温庭筠（唐代）

晋朝名辈此离群，想对浓阴去住分。题处尚寻王内史，

画时应是顾将军。长廊夜静声疑雨，古殿秋深影胜云。

一下南台到人世，晓泉清籁更难闻。
秋怀五首 其五
陈基（元代）

我有一尊酒，独饮不成欢。岂无骨肉亲，悠悠隔河山。

亦有平生友，合并良独难。古人千载上，世远不能攀。

何如与明月，徘徊松桂间。月既知爱我，流辉照衰颜。

我亦知爱月，托心同岁寒。长愿玉宇净，河汉生微澜。

四海仰馀照，亲友各平安。夜夜见明月，人人无苦艰。

此月不可负，此尊不可乾。天地等逆旅，流年剧惊湍。

古人虽云远，其言若芝兰。举觞以和之，对月更盘桓。
题湛文简公书院兼怀如珩亲家
陈邦彦（明代）

江门振绝学，文简绍微言。风范师百世，遗泽在都门。

后进欣所托，俎豆久弥敦。繄昔明盛日，儒耆侍天阍。

公馀迪来者，讲席至今存。仰止访遗迹，披寻遍丘樊。

矧兹京国游，彷佛觌槃墩。行迈愧弱植，何当嗣渊源。

徘徊读书处，南望忆闻孙。
九日陪崔大夫宴清河亭
李群玉（唐代）

玉醴浮金菊，云亭敞玳筵。晴山低画浦，斜雁远书天。

谢胱离都日，殷公出守年。不知瑶水宴，谁和白云篇。
孟家蝉（蝶）
潘汾（宋代）

向卖花担上，落絮桥边，春思难禁。正暖日温风里，门采遍香心。夜夜稳栖芳草，还处处、先亸春禽。满园林。梦觉南华，直到如今。

情深。记那人小扇、扑得归来，绣在罗襟。芳意赠谁，应费万线千针。谩道滕王画得，枉谢客、多少清吟。影沉沉。舞入梨花，何处相寻。
雪花飞·携手青云路稳
黄庭坚（宋代）

携手青云路稳，天声迤逦传呼。袍笏恩章乍赐，春满皇都。何处袍忘酒，琼花照玉壶。归袅丝梢竞醉，雪舞郊衢。
文学莫志完见邀裁谢
张子翼（明代）

雨蒸时序入新秋，美尽东南箭并投。清世谁怜陶处士，宦情曾是晋风流。

绿蓑正稳玄真子，绛帐先推古建州。珍重庙廊须远略，勋阶兼为故人酬。
五日
韩淲（宋代）

去年沙坑作重午，城下今年著船鼓。过溪沿涧逢交游，挈榼留杯失宾主。

宣和曾带御书符，荆楚谁言长命缕。老因唐律为沉吟，山隐轻雷催晚雨。
至分水戍
骆宾王（唐代）

行役忽离忧，复此怆分流。溅石回湍咽，萦丛曲涧幽。

阴岩常结晦，宿莽竞含秋。况乃霜晨早，寒风入戍楼。
鸡鸣篇
岑德润（魏晋）

钟响应繁霜，晨鸡锦臆张。帘迥犹侵露，枝高已映光。

排空下朝揭，奋翼上花扬。雨晦思君子，关开脱孟尝。

既得依云外，安用集陈仓。
西江月（天祐遣饷牡丹，侑以新词，次韵为谢）
郭应祥（宋代）

为爱脸边著晕，更怜肌里生香。此花端合占年芳。两朵那堪一此。

自叹思归陶令，忽逢好事彭郎。朋来异卉与名章。击节何妨叹赏。
次韵元素见寄二首 其一
周紫芝（宋代）

秋来烹鲤得明珠，颇胜当年获异书。里社相从真是伴，江湖作异未全疏。

愁须强把樽中蚁，老亦宁思组上鱼。回望花姑溪北墅，可能无路到华胥。
登山有作
张栻（宋代）

上头壁立起千寻，下列群峰次第深。
兀兀篮舆自吟咏，白云流水此时心。
自花埭至羚羊峡 其四
谢兰生（清代）

小渚不盈掬，犹留昭谏名。入山愁夜雨，归策喜天晴。

金粟香薰袖，瓀珉翠满罂。嗟吾二三子，曾阅化人城。
东望赤城山送人
胡翰（明代）

东望赤城山，远在沧海头。
雨雪方霏霏，行人不可留。
衣裳好结束，文采珊瑚钩。
早传一札书，为报东诸侯。
书报东诸侯，藿食怀远忧。
郑虔所临郡，山多少田畴。
居民煮海水，海尽民始瘳。
丹丘有羽人，岁晏长悠悠。
观灯行
郁植（清代）

新年半月雨不歇，连巷春泥马蹄没。差池已过赏灯时，金尊玉管花空发。

娄东刺史趁新晴，特促然灯照夜明。珠箔舞残初见月，红窗歌转乍闻莺。

六街九陌灯光晓，海城今夜春生早。不是官衙恣宴游，为民预祝秋成好。

对景翻教忆去年，此时听雨正高眠。华灯却掩春宵寂，谁道秋来更可怜。

九月十月风雨恶，到处田畴尽萧索。卖男鬻舍仅供粮，那有馀钱更行乐？

闻说言官特疏求，减租诏下可无愁。不辞彻夜笙歌沸，及此风光乐未休。

乐事无多忧转续，书生迂愿何时足。乞取蟠螭玉九枝，携来遍照流亡屋。
次临封八景韵 其四 泽锦醇酤
叶高（明代）

休将鸡骨卜年丰，好酒便占我稼同。往事漫怀池上锦，族歌且倒杯中红。

香分野叟团春社，兴助渔翁掉晚风。座上能招刘阮辈，不须黄鹤舞屏中。
临江仙·天佑炎图生国瑞
佚名（宋代）

天佑炎图生国瑞，蓝田暂屈英僚。始知昴宿降璇宵。中元前五日，七夕後三朝。江教风流临此政，少年潇洒奇标。行看峻擢相熙朝。功名前稷契，寿算等松乔。